2014.gada \_\_\_.\_\_\_\_\_\_\_\_\_\_ Noteikumi Nr.\_\_\_

Rīgā (prot. Nr. .§)

**Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi, kura atvaļināta no dienesta sakarā ar noteiktajām prasībām neatbilstošu veselības stāvokli, saņem apmaksātus veselības aprūpes pakalpojumus**

Izdoti saskaņā ar Valsts un pašvaldību

institūciju amatpersonu un darbinieku

atlīdzības likuma 39.panta otro daļu

1. Noteikumi nosaka apmaksātas veselības aprūpes saņemšanas nosacījumus Iekšlietu ministrijas sistēmas iestāžu un Ieslodzījuma vietu pārvaldes amatpersonai ar speciālo dienesta pakāpi, kura ir atvaļināta no dienesta sakarā ar noteiktajām prasībām neatbilstošu veselības stāvokli, kam par iemeslu ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistīta nelaimes gadījuma rezultātā (turpmāk – atvaļināta amatpersona), apmaksājamo pakalpojumu veidus un apmaksas kārtību, kā arī veselības aprūpes pakalpojumus un izdevumus, kas netiek apmaksāti.
2. Atvaļināta amatpersona, kura vēlas saņemt apmaksātus veselības aprūpes pakalpojumus saskaņā ar šiem noteikumiem, iesniedz Iekšlietu ministrijas veselības un sporta centrā (turpmāk – centrs) iesniegumu, kā arī medicīnisko dokumentāciju par nelaimes gadījumā gūto ievainojumu, sakropļojuma vai citāda veselības kaitējuma ārstēšanu.
3. Centrs izvērtē atvaļinātās amatpersonas iesniegumu, rīkojumu par amatpersonas atvaļināšanu no dienesta, nelaimes gadījumu darbā apliecinošus dokumentus un medicīnisko dokumentāciju, konstatē Valsts un pašvaldību institūciju amatpersonu un darbinieku atlīdzības likuma 39. panta otrajā daļā paredzētos nosacījumus, pieņem lēmumu par apmaksātu veselības aprūpes pakalpojumu piešķiršanu un izsniedz atvaļinātas amatpersonas veselības karti, vai arī pieņem lēmumu par atteikumu atvaļinātai amatpersonai piešķirt apmaksātu veselības aprūpi.
4. Nelaimes gadījuma saistību ar dienesta pienākumu izpildi apliecina normatīvajos aktos noteiktajā kārtībā sastādīts akts par nelaimes gadījumu darbā
5. Ja centram nav iespējas iegūt savā rīcībā pietiekamu medicīnisko dokumentāciju par amatpersonas veselības stāvokli un ar to saistīto atvaļināšanu, tas saņemtos dokumentus iesniedz Iekšlietu ministrijas Centrālās medicīniskās ekspertīzes komisijai atzinuma sniegšanai centram par amatpersonas veselības stāvokli atvaļināšanas laikā.
6. Atvaļinātai amatpersonai sedz šādus ar Latvijas Republikā sniegtiem veselības aprūpes pakalpojumiem saistītus izdevumus:
	1. pacienta iemaksas un līdzmaksājumus, kas noteikti saskaņā ar normatīvajiem aktiem par veselības aprūpes organizēšanu un finansēšanu;
	2. veselības aprūpes pakalpojumus, kas netiek segti no veselības aprūpei paredzētajiem valsts budžeta līdzekļiem vai saņemti ārpus rindas;
	3. plānveida ķirurģiskās operācijas un izmeklējumus, kas nepieciešami nelaimes gadījumā gūto ievainojuma vai sakropļojuma seku izvērtēšanai un ārstēšanai;
	4. ārstniecības personas izrakstītu medikamentu, kuri iekļauti Latvijas Republikas zāļu reģistrā, iegādi;
	5. medicīniskās rehabilitācijas kursu vienu reizi kalendārā gada laikā;
	6. zobārstniecības un zobu higiēnas pakalpojumus.
7. Ar šo noteikumu 6.punktā minētiem veselības aprūpes pakalpojumiem saistītos izdevumus atvaļinātai amatpersonai centrs sedz, ievērojot šādus nosacījumus:
	1. šo noteikumu 6.1.apakšpunktā minētās pacientu iemaksas un līdzmaksājumus centrs apmaksā saskaņā ar līgumu, kas noslēgts ar ārstniecības iestādi, vai kompensējot atvaļinātām amatpersonām to izdevumus bez limita ierobežojuma;
	2. šo noteikumu 6.2.apakšpunktā minētos pakalpojumus centrs apmaksā, kompensējot atvaļinātām amatpersonām to izdevumus, bet kopumā ne vairāk kā 215 *euro* kalendāra gadā katrai amatpersonai;
	3. šo noteikumu 6.3.apakšpunktā minētos pakalpojumus centrs apmaksā pamatojoties uz centra vai Iekšlietu ministrijas Centrālās medicīniskās ekspertīzes komisijas atzinumu, ka atvaļinātai amatpersonai plānveida ķirurģiskā operācija vai izmeklējums ir nepieciešams nelaimes gadījumā gūto ievainojumu vai sakropļojuma seku izvērtēšanai vai ārstēšanai;
	4. šo noteikumu 6.4.apakšpunktā minētos pakalpojumus centrs apmaksā, kompensējot atvaļinātai amatpersonai to izdevumus 75% apmērā, bet kopumā ne vairāk kā 75 *euro* apmērākalendāra gadā katrai atvaļinātai amatpersonai;
	5. šo noteikumu 6[.5.apakšpunktā](http://likumi.lv/doc.php?id=212445#p2) minēto medicīniskās rehabilitācijas kursu centrs apmaksā vienu reizi kalendārā gada laikā kopumā ne vairāk kā 500 *euro* apmērā, pamatojoties uz atvaļinātās amatpersonas iesniegumu, kam pievienots ārsta – speciālista atzinums. Ja centrs pieņem lēmumu apmaksāt medicīniskās rehabilitācijas kursa izdevumus, centrs nosūta samaksas garantijas vēstuli medicīniskās rehabilitācijas iestādei un informē par to atvaļināto amatpersonu;
	6. šo noteikumu 6.6.apakšpunktā minētos pakalpojumus centrs apmaksā, kompensējot atvaļinātai amatpersonai to izdevumus, bet kopumā ne vairāk kā 145 *euro* apmērā kalendāra gadā katrai atvaļinātai amatpersonai.
8. Izdevumus par šajos noteikumos minētajiem veselības aprūpes pakalpojumiem sedz centrs no centram šim mērķim piešķirtajiem valsts budžeta līdzekļiem:
	1. saskaņā ar līgumiem, kas noslēgti ar ārstniecības iestādēm, vai saskaņā ar samaksas garantijas vēstuli;
	2. kompensējot atvaļinātām amatpersonām izdevumus par veselības aprūpes pakalpojumiem, kurus atvaļināta amatpersona apmaksājusi no saviem līdzekļiem.
9. Šo noteikumu 8[.2.apakšpunktā](http://likumi.lv/doc.php?id=212445#p3) minētās kompensācijas saņemšanai atvaļinātā amatpersona iesniedz centrā:
	1. iesniegumu par kompensācijas piešķiršanu, iesniegumā norādot atvaļinātās amatpersonas vārdu, uzvārdu, personas kodu, kontu kredītiestādē, adresi un tālruņa numuru;
	2. veiktos maksājumus apliecinošus dokumentus, kuros norādīts atvaļinātās amatpersonas vārds, uzvārds, personas kods un kas noformēti atbilstoši likumam „Par grāmatvedību”;
	3. dokumentus, kas apliecina veselības aprūpes pakalpojuma saņemšanu, ja tie neizriet no maksājumus apliecinošajiem dokumentiem. Lai saņemtu kompensāciju par šo noteikumu 5.4.apakšpunktā minētajiem pakalpojumiem, atvaļinātā amatpersona iesniedz centrā arī ārstniecības personas izrakstītās receptes kopiju.
10. Šo noteikumu [9.punktā](http://likumi.lv/doc.php?id=212445#p5) minētos dokumentus amatpersona var iesniegt par kārtējo gadu un iepriekšējo gadu.
11. Centrs mēneša laikā izvērtē šo noteikumu [9. punktā](http://likumi.lv/doc.php?id=212445#p5) minētos dokumentus un, ja kompensācijas izmaksas nosacījumi un iesniegtie dokumenti atbilst šajos noteikumos minētajām prasībām, izmaksā kompensāciju, triju mēnešu laikā no dokumentu saņemšanas dienas pārskaitot attiecīgos finanšu līdzekļus uz atvaļinātās amatpersonas norādīto kontu kredītiestādē.
12. Ja iesniegtie dokumenti vai kompensācijas izmaksas nosacījumi neatbilst šajos noteikumos minētajām prasībām, centrs pieņem lēmumu par atteikumu izmaksāt kompensāciju.
13. Šo noteikumu 6.3.apakšpunktā noteikto plānveida ķirurģisko operāciju vai izmeklējumu apmaksai atvaļināta amatpersona centram iesniedz iesniegumu par plānveida ķirurģiskās operācijas vai izmeklējuma apmaksu, ārsta - speciālista slēdzienu par operācijas vai izmeklējuma nepieciešamību un citu atvaļinātas amatpersonas rīcībā esošo medicīnisko dokumentāciju. Ja centrs no iesniegtajiem dokumentiem nevar konstatēt veicamās plānveida ķirurģiskās operācijas vai izmeklējuma saistību ar nelaimes gadījumā gūto traumu un ievainojumu seku ārstēšanu, centrs saņemtos dokumentus iesniedz Iekšlietu ministrijas Centrālās medicīniskās ekspertīzes komisijai atzinuma sniegšanai par amatpersonas atvaļināšanas no dienesta un nelaimes gadījuma saistību. Ja centrs pieņem lēmumu apmaksāt plānveida ķirurģiskās operācijas vai izmeklējuma izdevumus, tas nosūta samaksas garantijas vēstuli ārstniecības iestādei. Šos veselības aprūpes pakalpojumus apmaksā ārstniecības iestādei, kas saskaņā ar normatīvajiem aktiem par veselības aprūpes organizēšanas un finansēšanas kārtību ir iekļauta to ārstniecības iestāžu sarakstā, kas sniedz valsts apmaksātos veselības aprūpes pakalpojumus.
14. Centrs plānveida ķirurģisko operāciju un ar to veikšanu saistīto izmeklējumu apmaksu var atteikt, ja:
	1. Iekšlietu ministrijas Centrālā medicīniskās ekspertīzes komisija veselības atzinumā konstatē, ka atvaļinātai amatpersonai nepieciešamā plānveida ķirurģiskā operācija vai izmeklējums nav nepieciešams nelaimes gadījumā gūto traumu un ievainojumu seku ārstēšanai;
	2. veselības aprūpes pakalpojumu var saņemt rindas kārtībā par valsts budžeta līdzekļiem sešu mēnešu laikā.
15. Pacienta iemaksas, līdzmaksājuma un ar garantijas vēstuli garantētā veselības aprūpes pakalpojuma apmaksai atvaļinātā amatpersona ārstniecības iestādē uzrāda personu apliecinošu dokumentu un centra izsniegtu veselības karti, kas apliecina atvaļinātas amatpersonas tiesības saņemt apmaksātus veselības aprūpes pakalpojumus.
16. Atvaļinātai amatpersonai neapmaksā un nekompensē izdevumus par šādiem veselības aprūpes pakalpojumiem:
	1. paaugstināts apkalpošanas līmenis un individuāla aprūpe;
	2. mākslīgā apaugļošana, seksoloģiskā ārstēšana, ģenētiskie izmeklējumi;
	3. kosmetoloģiskie pakalpojumi;
	4. estētiskās ķirurģijas operācijas (izņemot gadījumus, ja atvaļinātā amatpersona pirms atvaļināšanas no dienesta, pildot dienesta pienākumus, cietusi nelaimes gadījumā un operācija nepieciešama nelaimes gadījumā gūto ievainojumu vai sakropļojuma seku ārstēšanai);
	5. ortodontijas pakalpojumi;
	6. zobu protezēšana;
	7. ārstēšana, izmantojot netradicionālās medicīnas metodes;
	8. manipulācijas, kas saskaņā ar normatīvajiem aktiem par veselības aprūpes organizēšanas un finansēšanas kārtību valstī nav iekļautas apmaksājamo manipulāciju uzskaitījumā, izņemot ambulatori veicamās injekcijas un fizikālās medicīnas pakalpojumus ar ārsta speciālista nosūtījumu;
	9. grūtniecības pārtraukšanas operācijas;
	10. maksas dzemdību palīdzība;
	11. orgānu vai audu transplantācija;
	12. pakalpojumi, kas saņemti iestādē, kas nav reģistrēta ārstniecības iestāžu reģistrā (izņemot redzes pārbaudi).
17. Noteikumi piemērojami ar 2014.gada 1.janvāri.

Ministru prezidente L.Straujuma

Iekšlietu ministrs R. Kozlovskis

Iesniedzējs:

Iekšlietu ministrs R. Kozlovskis

Vīza:

Valsts sekretāre I.Pētersone–Godmane

06.02.2014, 8.40

1207

Iekšlietu ministrijas veselības un

sporta centra direktors

U.Iskrovs, 67829851, ugis.iskrovs@iem.gov.lv